[bookmark: _Hlk144410764]Na temelju članka 19. stavka 5. Odluke o javnim priznanjima Općine Jelenje („Službene novine Općine Jelenje“ 58/23.)  i članka 33. stavka 1. točke 23. Statuta Općine Jelenje („Službene novine Općine Jelenje“ 59/23. i 82/25.), Općinsko vijeće Općine Jelenje na 8. sjednici održanoj 15. rujna 2026. donosi

ODLUKU
o dodjeli Nagrade pojedincu za životno djelo 

Članak 1.
Nagrada pojedincu za životno djelo dodjeljuje se
ADOLFU JURETIĆU
koji je svojim dugogodišnjim predanim radom ostavio neizbrisiv trag u sportskom i društvenom životu Općine Jelenje. Kao nastavnik tjelesne i zdravstvene kulture u Osnovnoj školi „Jelenje-Dražice“ te osnivač Kluba dizača utega Rječina i Odbojkaškog kluba Rječina, desetljećima je svojim radom doprinosio razvoju sporta i odgoju brojnih generacija djece i mladih.
Posebno vrijedan doprinos dao je kroz razvoj Odbojkaškog kluba Rječina, koji je pod njegovim vodstvom ostvario svoje najznačajnije sportske uspjehe. Svojim radom s djecom i mladima promicao je vrijednosti odgovornosti, discipline, ustrajnosti, timskog rada i zajedništva, a njegovo životno djelo nastavlja živjeti kroz generacije sportaša koje je odgojio i vrijednosti koje im je usadio.
Članak 2.
Nagrada pojedincu za životno djelo uručit će se na svečanoj sjednici Općinskog vijeća koja će se održati dana 25. rujna 2026. godine.

Članak 3.
Ova Odluka stupa na snagu danom objave u „Službenim novinama Općine Jelenje”. 

